《早行》
宋代·吴沆

晨风集微和，晓色动佳气。
溟溟四郊烟，漠漠一川水。
前村鸡犬喧，远树鸟雀喜。
山腰客行来，林下雉惊起。
时闻牧童谣，不见骑牛至。
回头望东隅，晓日粲光丽。
胸襟倏暄烦，败我幽静意。
行行载驰驱，已复到城市。

作者简介：（1116—1172）抚州崇仁人，字德远，号无莫居士。博学通经史。高宗绍兴十六年与弟吴澥各献所著书于朝，以误抵庙讳罢归。隐居环溪，人称环溪先生。及卒，门人私谥文通先生。有《通言》、《易璇玑》、《环溪集》、《环溪诗话》等。